陆容
邠宁书事
驱马邠宁道，萧森值莫秋。
侵星劳跋涉，入境遍咨诹。
土俗犹遗古，民风近不偷。
图存思亶父，开国重公刘。
乡语多弹舌，成人未裹头。
土窑连板屋，皮服混毡裘。
宾馔供狐兔，家赀视马牛。
采薪拾峻阪，汲水自深沟。
原隰无余利，丁夫少暇休。
城隍依险设，禾黍藉天收。
讼狱公庭简，逢迎驿传周。
兵戈幸未及，刍粟苦征求。
庠序衣冠陋，闾阎贾衒稠。
有司相慰劳，旌节暂淹留。
触眼伤民瘼，萦心病客愁。
遒人今断迹，聊为纪行谋。